ཕྱག་ལེན་ཀྱང་སྣང་ངོ། །འདི་ནི་ངན་སོང་སྦྱོང་རྒྱུད་ལས་
ཀྱང་༑ ཀྱེ་ལྷའི་བུ་རྣམས་སེམས་ཅན་ངན་སོང་དུ་སྐྱེས་ཟིན་པ་གང་ཡིན་པ་དེ་དག་གི་མིང་ལ་ཡང་དབང་བསྐུར་ཅིག གཟུགས་བརྙན་ལ་ཡང་དབང་བསྐུར་བར་བྱོས་ཤིག ཅེས་དང་། ཆུང་ན་དེ་དང་རིགས་
མཐུན་པ་དང་། རུས་མཐུན་པ་དང་། དེའི་མིང་འཛིན་པ་དང་། བྲན་ལ་ཡང་དབང་སྐུར་ཅིག ཅེས་དང་། གཞན་ཡང་དེ་ཉིད་ལས། གང་ཡང་རུང་བ་ཤི་བའི་ལུས་དཀྱིལ་འཁོར་དུ་བཅུག་སྟེ་དབང་བསྐུར་ན་དེ་
དག་སེམས་ཅན་དམྱལ་བར་སྐྱེས་ན་ཡང་། དེ་མ་ཐག་ཏུ་རྣམ་པར་ཐར་ནས་ལྷའི་རིགས་སུ་སྐྱེ་བར་འགྱུར་རོ། །ཞེས་གསུངས་སོ། །བདུན་པ་ཟས་གཏད་ནི། རྩ་བར། དབང་སྟོན་ཟས་གཏད་ལོགས་སུ་ལྟོས༔
ཞེས་གསུངས་པ་ལྟར་བཟའ་བཏུང་གི་ཡོ་བྱད་ཇི་ལྟར་འོས་པ་ཉེ་འབྲེལ་གྱིས་བཟུང་ཞིང་གསུར་དུད་ཀྱང་སྦྱར་ཏེ། བསངས་སྦྱངས་བྱིན་རླབས་དང་ནམ་མཁའ་མཛོད་ཀྱི་སྔགས་རྒྱས་མང་པོར་སྤེལ་དགོས་ཏེ།
ཟས་གཏད་རྩ་བ་ལས། འདོད་ཡོན་ལོངས་སྤྱོད་ཅི་ཡོད་བསག༔ བསངས་སྦྱངས་བྱིན་བརླབས་མང་པོར་སྤེལ༔ རྣལ་འབྱོར་ཏིང་འཛིན་ལྡན་པས་བསྔོ༔ ཞེས་གསུངས་པའི་ཕྱིར། ཇི་ལྟར་བསྔོ་བའི་ཚུལ་ནི།

༄༅། །རྩ་བ་དེ་ཉིད་ལས། ཧྲཱིཿ ཀྱེ་མ་ཚེ་འདས་རིགས་ཀྱི་བུ་ཁྱོད་ཉོན༔ ཁྱོད་ཀྱི་ཕ་མ་སྤུན་ཟླ་བུ་སྲིང་དང་༔ ཚ་བོ་ཞང་པོ་མཐུན་པའི་གྲོགས་རྣམས་ཀྱིས༔ ལོངས་སྤྱོད་བདའ་དགུ་རྒྱན་དུ་
སྦྱར་བ་འདི༔ ཞེས་སོགས་ཀྱི་བསྔོ་བ་རྒྱས་པ་དང་། འབྲིང་དུ། ཀྱེ་མ་ཚེ་འདས་རིགས་ཀྱི་བུ་ཁྱོད་ད་ཉོན་ཅིག༔ གལ་ཏེ་ལས་ཀྱིས་བར་དོ་མྱོང་གྱུར་ཅིང་༔ ཞེས་སོགས་དང་། བསྡུས་པ་ཕ་རོལ་ཕྱིན་དྲུག་གི་
སྒོ་ནས་ཟས་གཏད་པ་ནི། ཧྲཱིཿ ནོར་གྱི་ནོར་མཆོག་སྦྱིན་པའི་ནོར༔ ཞེས་སོགས་ཏེ་གསུམ་ཀ་མཛད། ཤིན་ཏུ་བསྡུ་ན་གང་འོས་ཀྱིས་ཆོག་པར་གསུངས། བསྡུས་པ་ཕར་ཕྱིན་དྲུག་གི་བསམ་གཏན་སྐབས།
རྣམ་གཡེང་བཀྲེས་སྐོམ་གདུང་བ་བསལ༔ ཞེས་པའི་མཇུག་ཏུ་བྱང་གཏེར་ལ་ཚིག་གཅིག་ཆད་འདུག་པ་བཀའ་བརྒྱད་ཡོངས་རྫོགས་དང་ཞུས་དག་འཕེར་བ་འདུག་པས་ཁ་བསྐང་བ་ནི་འདི་ལྟར། ཟག་མེད་བདེ་
བའི་རོ་མྱོང་འགྱུར༔ ཚེ་འདས་ལ་སོགས་སེམས་ཅན་རྣམས༔ ཞེས་པ་མན་ཆད་དཀྱུས་ལྟར་རོ། །བརྒྱད་པ་ལམ་བསྟན་པ་ནི། རྩ་བར། ཟས་གཏད་ཚར་ནས་བྱང་ཆུབ་ཏུ་ལམ་བསྟན་པ་ནི༔ ཧྲཱིཿ ཉོན་ཅིག་
ཚེ་འདས་རིགས་ཀྱི་བུ༔ ས་འདི་བཅད་པ་ཡན་ཆད་ནི༔ ཐུགས་རྗེ་ཆེན་པོའི་ཞིང་ཁམས་ཡིན༔ ཞེས་སོགས་བརྗོད་ཅིང་། དེའི་དགོས་པ་ནི། གང་ཟག་དབང་པོ་ཡང་རབ་དག་ཞིང་ལོགས་ན་མེད་པར་རང་སྣང་

དག་པའི་ཞིང་འདི་ཉིད་དག་པའི་ཞིང་དུ་ངོ་སྤྲོད་ཅིང་། དེ་ལས་མི་ལྡོག་པར་རྒྱས་བཏབ་པ་ཡིན་ཏེ། རྫོགས་ཆེན་ལྷུན་གྲུབ་སྐབས་འཁོར་འདས་རུ་ཤན་དབྱེ་བའི་རིགས་དྲུག་གི་སྤྱོད་པ་ཚར་ནས་དག་པའི་ཞིང་
ཁམས་སྦྱོང་བ་དང་། དེ་ལས་མི་ལྡོག་པའི་ཕྱིར་ཕྱི་སྣང་བ་ལ་རྒྱས་གདབ་པ་དང་། ནང་ཕུང་པོ་ལ་རྒྱས་གདབ་པ་སོགས་བཤད་པས་ལམ་འདིའི་ཁྱད་ཆོས་བླ་ན་མེད་པ་ཡིན་ཅིང་། རྟོག་པ་རགས་ན་བདེ་བ་ཅན་
དང་པོ་ཏ་ལ་སོགས་སུ་སྤར་ཀྱང་ཆོག་པས་གང་ཟག་གི་རིགས་ཤེས་དགོས་པས། དགུ་པ་རྒྱས་གདབ་པ་ནི། མཚན་བྱང་བསྲེག་ཕྱིར་དུ་ཚེ་འདས་ཀྱི་བེམ་རིག་ཕྲལ་ཏེ་རིག་པ་ཨཱཿདཀར་པོར་གསལ་བ་དེ་དཀྱིལ་
འཁོར་གྱི་གཙོ་བོ་དང་བླ་མ་གཉིས་སུ་མེད་པའི་ཐུགས་ཀར་འཕང་བ་ཡིན་ཏེ། རྩ་བར། ཚེ་འདས་ཀྱི་རིག་པ་ཨཱཿདཀར་པོར་གསལ་བ་དེ་རྟེན་དང་ཕྲལ་ནས་འཕགས་པའི་ཐུགས་ཀར་ཐིམ་པར་བསམ་ཞིང་ཆོས་ཀྱི་
དབྱིངས་སུ་ལམ་བསྟན་པ་ནི། ཧྲཱིཿ ཉོན་ཅིག་ཚེ་འདས་རིགས་ཀྱི་བུ༔ ཚེ་འདས་སྒྱུ་མའི་འཁྲུལ་འཁོར་ཉོན༔ ཞེས་སོགས་ཀྱི་སྒོ་ནས་བརྡ་སྤྲོད་དོ། །བཅུ་པ་མཚན་བྱང་བསྲེག་པ་ནི། རིག་པ་ཡེ་ཤེས་ཀྱི་ཆ་དེ་
ཉིད་འདུས་མ་བྱས་ཀྱི་རང་བཞིན་ཡིན་ཕྱིར་གཞོམ་དུ་མེད་པས་གོང་དུ་སྤར་ཟིན་ལ། སེམས་སྣང་བག་ཆགས་འཁྲུལ་རྟོག་གི་གཟུགས་དུག་གསུམ་དང་ཚོགས་དྲུག་འབྱུང་བཞིར་སྣང་བ་དེ་ཉིད་དཀྱིལ་འཁོར་ལྷ་

༄༅། །ཚོགས་ཀྱི་ཡེ་ཤེས་ཐུགས་རྗེའི་མེ་འོད་ཀྱིས་བསྲེགས་པའི་དམིགས་པ་གསལ་བཏབ་སྟེ། ཆོས་ཐམས་ཅད་སྟོང་པ་ཉིད་དུ་བསམས་ལ། རྩ་བར། དེ་ནས་མཚན་བྱང་བསྲེག་པ་ནི། མེ་
སྤར་གསལ་བཏབ་འདི་སྐད་དོ༔ ཧྲཱིཿ ཉོན་ཅིག་ཚེ་འདས་རིགས་ཀྱི་བུ༔ ཁྱོད་ཀྱི་ཉོན་མོངས་དུག་གསུམ་ལ༔ འཕགས་པ་ཐུགས་རྗེ་ཆེན་པོ་ཡི༔ སྐུ་གསུང་ཐུགས་ཀྱི་མེ་སྦར་རོ༔ ཞེས་སོགས་དང་ཡིག་
བདུན་དང་སྦྱོང་སྔགས་བཟླ་ཞིང་དཔལ་འབར་གྱིས་བསྲེག་གོ །འདིར་བེམ་རིག་ཕྲལ་ཟིན་ནས་གསོན་ཅིག་ཟེར་བ་མི་རིགས་སྙམ་པ་ཡོང་སྲིད་ཀྱང་། གོང་དུ་བཤད་པ་ལྟར་ཚོགས་དྲུག་གི་བག་ཆགས་ཡོད་པ་ལ་
དགོངས་པ་ཡིན་ནོ། །ས་ལུགས་དང་བོ་ལུགས་སོགས་སྐབས་འདིར་རྩོད་གཞི་ཆེ་བར་སྣང་ཡང་། འདིར་ནི་རང་ལུགས་ཇི་བཞིན་གསལ་བར་བྱས་པ་ཡིན་ནོ། །དེ་རྗེས་མཚན་བྱང་གི་རོ་མ་དང་རུས་བུ་ཡོད་ན་དེ་
ལ་ལས་བུམ་གྱི་ཆུ་འཐོར་ཞིང་ཡི་གེ་བདུན་མ་ལ་སྦྱོང་རྒྱུད་ནས་གསུངས་པ་ལྟར་ཨོཾ་བཛྲ་པྲ་མརྡྷ་ན་ཡ་པྲ་མརྡྷ་ན་ཡ་སྭཱཧཱ། ཞེས་བརྟགས་པ་ཁ་ཡར་བཟླས་ཏེ་རུས་བུའི་སྟེང་དུ་ཟླ་བའི་དཀྱིལ་འཁོར་ལ་གནས་པའི་
ཨཱ་དཀར་པོ་ལས་བྱུང་བའི་བདུད་རྩིའི་རྒྱུན་གྱིས་ཚེ་འདས་ཀྱི་སྡིག་སྒྲིབ་བཀྲུས་ཤིང་དག་པར་བསམ་མོ། །རུས་ཆོག་གྲུབ་ནས་རུས་བུ་ཡོན་ན་ཞིབ་པར་བཏག་པ་དང་། རུས་བུ་མེད་ན་མཚན་བྱང་གི་བསྲེགས་

ཐལ་དང་འཇིམ་པ་བསྲེས་ཏེ་ལེགས་པར་བརྫིས་པ་བྱིན་རླབས་སྤྱི་ལྟར་བྱ་ཞིང་། ཚྭ་ཚྭ་ནི་གཞུང་འདི་གའི་སྒྲུབ་སྐོར་ནས་གསུངས་པ་བཞིན་ལེགས་པར་བཏབ་ཅིང་རབ་ཏུ་གནས་ལ་ཚ་ཁང་ངམ་དབེན་པར་བཞག་
གོ །བཅུ་གཅིག་པ་སྨོན་ལམ་བཏབ་པ་ནི། རྩ་བར། དེ་ནས་སྨོན་ལམ་བཏབ་སྟེ། ཧོཿ བླ་མ་ཡི་དམ་ཐུགས་རྗེ་ཡིས༔ ངན་སོང་གནས་ནས་ཁྱོད་དྲངས་ཏེ༔ ཞེས་སོགས་གཞུང་བཞིན་དང་གཞན་ཡང་རང་
གཞུང་ལས་གསུངས་པ་ལྟར་བདེ་བ་ཅན་གྱི་སྨོན་ལམ་ཞིང་གི་ཡོན་ཏན་མ་སོགས་བསྔོ་སྨོན་རྒྱས་པར་བྱའོ། །ཞར་བྱུང་རིགས་དྲུག་གནས་འདྲེན་གྱི་ཆོ་ག་བསྟན་ཟིན་ཏོ། །རྩ་བའི་ས་བཅད་གསུམ་པ་རྗེས་ཀྱི་རིམ་
པ་ལ་གཞུང་དངོས་སུ་ལྷག་མ། དངོས་གྲུབ་བླང་བ། བསྟན་སྐྱོང་། དཀྱིལ་འཁོར་བསྡུ་བ། རྒྱུན་སྤྱོད་རྣམས་ལས་མ་གསུངས་ཀྱང་། འདིར་ཕྱག་བཞེས་ལྟར་ཆད་ཐོ་སོགས་ཁྲིགས་སུ་བྱས་ཏེ་གོ་རིམ་དུ་བྱས་
ན་དོན་བརྒྱད་དེ། ལྷག་མ། ཆད་ཐོ། བསྟན་སྐྱོང་། དངོས་གྲུབ་བླང་བ། རྗེས་ཆོག་གི་མཆོད་བསྟོད། བཟོད་གསོལ། དཀྱིལ་འཁོར་བསྡུ་ཞིང་རྒྱུན་སྤྱོད་བྱ་བ། བསྔོ་སྨོན་བཀྲ་ཤིས་སོ། །གཞུང་ལས་
དངོས་གྲུབ་བླང་བ་སྔོན་དུ་གསུངས་ཀྱང་ཕྱག་ལེན་དུ་ལྷག་མ་སྔོན་ལ་མཛད་པས། དང་པོ་ལྷག་གཏོར་ནི། ཚོགས་ལྷག་རྣམས་ལ་ཆབ་ཀྱིས་བྲན་ཏེ་རཾ་ཡཾ་ཁཾ་གྱིས་བསྲེགས་གཏོར་བཀྲུས། ཨོཾ་ཨཱཿཧཱུྃ་གིས་བྱིན་

༄༅། །གྱིས་བརླབ་དགོས་ཏེ། རྩ་བར། དེ་ནས་ལྷག་མ་བསྔོ་བ་ནི༔ ཚོགས་ལྷག་རྣམས་ལ་ཆབ་བྲན་ལ༔ བསངས་སྦྱངས་བྱིན་རླབས་བྱས་ནས་ནི༔ ཧྲཱིཿ ཐུགས་རྗེ་ཆེན་པོའི་བཀའ་
འཁོར་ན༔ དམ་པ་ཆོས་ཀྱི་སྲུང་མ་རྣམས༔ ཞེས་པ་ནས། བ་ལིངྟ་པཱུ་ཙ་ཁཱ་ཧིཿ ཞེས་པའི་བར་རོ། །འདི་ནི་ཕྱི་ཡི་ཁོར་ཡུག་ལ་གནས་པ་རྣམས་ལ་བསྔོ་བ་སྟེ། རྒྱུད་སྡེ་འོག་མའི་ཆ་གསུམ་དང་ཆོས་
མཚུངས་པར་སྣང་། གཉིས་པ་ཆད་ཐོ་བཏང་བ་ནི། རྩ་བར། དེ་ནས་ཕྱི་གཏོར་བསྟན་མ་བསྐྱང་༔ ཞེས་གསུངས་པའི་བསྟན་སྐྱོང་གི་སྔོན་དུ་ཆད་ཐོ་མཛད་སྲོལ་ཡོད་པས་རྩ་གསུམ། མ་བདུན། ཐང་ལྷ་
སོགས་ཀྱི་འབུལ་གཏོར་རྣམས་བསྒུལ་ཞིང་ཆབ་ཀྱིས་བྲན་ཏེ། ཐུགས་སྒྲུབ་ལྟར། སྔོན་གྱི་བསྐལ་པ་དང་པོ་འདས་པའི་དུས༔ ཞེས་སོགས་བརྗོད་ཅིང་གཏོར་མ་འབུལ་ལོ། །གསུམ་པ་བསྟན་སྐྱོང་ནི། གཏོར་
སྣོད་རྣམས་ཀྱི་བཤལ་ཆུར་འབྲུ་ཚོམ་བླུགས་པ་བྱིན་གྱིས་བརླབས་ཏེ། ཨ་སུ་ར་ཡི་བྲག་ཕུག་ཏུ༔ ཞེས་སོགས་བསྟན་མ་ཡང་ཐུགས་སྒྲུབ་ལྟར་བསྐྱང་ངོ། །བཞི་པ་དངོས་གྲུབ་བླང་བ་ནི། དཀྱིལ་འཁོར་གྱི་ལྷ་
ཚོགས་རྣམས་དང་ཁྱད་པར་གཏོར་མ་ལྷར་གསལ་བ་ལ་དངོས་གྲུབ་བསྐུལ་ཚིག་ནི། རྩ་བར། དེ་ནས་དངོས་གྲུབ་བླང་བ་ནི། ཧྲཱིཿ འགྲོ་དྲུག་ཐུགས་རྗེས་གཟིགས་མཛད་སྤྱན་རས་གཟིགས༔ འཁོར་བ་དོང་

ནས་སྤྲུག་པའི་དངོས་གྲུབ་སྩོལ༔ ཞེས་སོགས་སྔགས་དང་བཅས་པ་བརྗོད་ཅིང་། བསྙེན་སྒྲུབ་སོགས་ཀྱི་དུས་གཏོར་མ་སྤྱི་བོར་བླངས་ཏེ་དབང་བཞི་ལེན་པའི་དམིགས་པ་བྱེད། སྤྱིར་དམིགས་པ་ཙམ་གྱིས་
དབང་ལེན་ཅིང་མཐར་གཏོར་མའི་ཡེ་ཤེས་པ་གཤེགས། དམ་ཚིག་པ་བདུད་རྩིར་ཞུ་བར་བསམས་ཏེ་གཏོར་མ་དངོས་གྲུབ་ཏུ་རོལ་ལོ། །ལྔ་པ་རྫས་ཆོག་གི་མཆོད་བསྟོད་ནི་དཀྱིལ་འཁོར་གྱི་མཆོད་པ་རྣམས་
གསར་དུ་བཤམ་པའམ་འཇུག་པ་བདེ་ཕྱིར་ཁ་གསོས་ཏེ། ཨཱརྱ་ལོ་ཀེ་ཤྭ་རི་ས་པ་རི་ཝཱ་ར་ཨརྒྷཾ་སོགས་ཀྱིས་མཆོད། སྐྱོན་གྱིས་མ་གོས་སོགས་ཀྱིས་བསྟོད་དོ། །དྲུག་པ་བཟོད་གསོལ་ནི་པདྨ་ས་ཏྭའི་ཡིག་བརྒྱ་
དང་༑ མ་འབྱོར་བ་དང་ཉམས་པ་དང་། །ཞེས་སོགས་བཅད་ལྷུག་གི་བཟོད་གསོལ་ཕྱག་ལེན་ལྟར་བྱའོ། །བདུན་པ་དཀྱིལ་འཁོར་བསྡུ་ཞིང་རྒྱུན་སྤྱོད་བྱ་བ་ནི། རྡུལ་ཚོན་གྱི་ཕྱོགས་ཡིན་ན། ཨོཾ༏ ཁྱོད་ཀྱིས་
སེམས་ཅན་དོན་ཀུན་མཛད། །ཅེས་སོགས་དང་། བཛྲ་མུཿས་རྡུལ་ཚོན་གྱི་ཡེ་ཤེས་པ་གཤེགས་ཤིང་དམ་ཚིག་པ་བདག་ལ་བསྡུ། རས་བྲིས་ཡིན་ན་མེ་ཏོག་འཐོར་ཞིང་འདིར་ནི་གཟུགས་དང་ལྷན་ཅིག་ཏུ། །ཞེས་
སོགས་ཀྱིས་བརྟན་བཞུགས་བྱའོ། །བདག་བསྐྱེད་ཀྱི་ཉེར་བསྡུ་ཐུགས་སྒྲུབ་ལས་གསུངས་པའི། ད་ནི་དཀྱིལ་འཁོར་གསལ་བཏབ་ལ༔ ཞེས་སོགས་ཀྱི་ཚིགས་བཅད་མཛད་སྲོལ་ཡོད་ཅིང་། ཡིག་འབྲུ་ཧཱུྃ་ལ་

༄༅། །ཧྲིལ་གྱི་ཞེས་པ་ཧྲཱིཿལ་ཧྲིལ་གྱིས་བསྡུ༔ ཧྲཱིཿཡང་མི་དམིགས་ཞེས་པར་བསྒྱུར་ཞིང་། དོན་དུ་བདག་བསྐྱེད་ཀྱི་ལྷ་ཐུགས་སྲོག་གི་ཧྲཱིཿལ་བསྡུ་ཞིང་། ཧྲཱིཿཡང་མི་དམིགས་པར་བསམས་
ཏེ་རྟག་པའི་མཐའ་བསལ་བའི་དོན་ལ་མཉམ་པར་གཞག སླར་ཡང་ཆད་མཐའ་བསལ་ཕྱིར་ལྷར་ལྡང་ཞིང་རྒྱུན་གྱི་སྤྱོད་ལམ་ལ་གནས་པར་བྱའོ། །བརྒྱད་པ་བསྔོ་སྨོན་བཀྲ་ཤིས་ནི་སྤྱི་ལྟར་དང་ཁྱད་པར་ཞིང་གི་
ཡོན་ཏན་མ། འོད་དཔག་མེད་ཀྱི་ཞིང་བཀོད་ནས་གསུངས་པ༔ ཞེས་སོགས་རང་གཞུང་ལྟར་བྱའོ། །དེ་ལྟར་སྦྱོར་དངོས་རྗེས་གསུམ་གྱི་སྒོ་ནས་འཕགས་པ་སྤྱན་རས་གཟིགས་ཀྱི་དཀྱིལ་འཁོར་གྱི་ཆོ་གའི་རྣམ་
ངེས་ལེགས་པར་བཤད་ཟིན་ཏོ།། འདིར་སྨྲས་པ། སྔ་འགྱུར་བཀའ་གཏེར་གཞུང་ལུགས་རྒྱ་མཚོ་ཡི། །ཟབ་དོན་དབང་གི་རྒྱལ་པོ་ལྷ་བྲག་གཏེར། །ཕྱག་ན་པདྨོའི་དཀྱིལ་འཁོར་ཆོ་ག་ཡི། །རྣམ་ངེས་རིན་ཆེན་
ཕྲེང་བ་དེང་འདིར་སྤེལ། །རྣམ་དཔྱོད་ཟབ་མོའི་བློ་གྲོས་ཆེར་དམན་ཅིང་། །ཁ་ཆོས་ཚེ་འདིའི་འདུན་ཐབས་སྙིང་ནས་བསྒྲུབ། །མང་དུ་ཐོས་ཀྱང་ཉམས་ལེན་སྐལ་དམན་པ། །བདག་འདྲས་གཞན་འདྲི་རྩོམ་པས་
ཅི་ཞིག་བྱ། །འོན་ཏེ་བརྒྱུད་པའི་དྲི་མེད་ཕྱག་བཞེས་དང་། །ཡོངས་འཛིན་རྣམས་ཀྱི་གསུང་རྒྱུན་བརྗེད་ཕངས་འགའ། །ནུབ་པར་དོགས་ཏེ་རང་གི་དྲན་གསོའི་ཆེད། །བྲི་བར་འདོད་དང་འཁྲུལ་མེད་བསྟན་པ་

ཡི༑ །ལམ་འདིར་ཞུགས་པའི་རྡོ་རྗེ་འཛིན་པ་རྣམས། །རིམ་གཉིས་རྣལ་འབྱོར་གོང་དུ་སྤེལ་བ་དང་། །རང་གཞན་དོན་དུ་ལྷག་བསམ་དག་པས་སྦྱར། །འགལ་འཁྲུལ་མཆིས་གང་འཕགས་པའི་སྤྱན་སྔར་
བཤགས༑ །ཆོས་ཚུལ་འདི་ཉིད་འཛིན་སྐྱོང་སྤེལ་བ་དང་། །མི་ནུབ་བསྟན་པའི་བཙས་སུ་ལེགས་འགྱུར་ཞིང་། །དེ་འཛིན་སྐྱེས་ཆེན་འདུས་པར་བཅས་པའི་གྲོགས། །དམ་ཅན་མ་བདུན་ཟུར་ཕུད་ལྔ་པས་
མཛོད༑ །འདི་བསྒྲུབས་དགེ་བ་ཉིན་མོར་བྱེད་པ་ཡིས། །རྒྱལ་བསྟན་ལུང་རྟོགས་པད་ཚལ་རབ་བཞད་ཅིང་། །སྲིད་པའི་མུན་ཁང་སྟུག་པོ་ཡོངས་བཅིལ་ནས། །མ་ལུས་རྣམ་པ་ཐམས་ཅད་མཁྱེན་འགྲུབ་ཤོག །
བདག་ཀྱང་དེང་ནས་ཚེ་རབས་ཐམས་ཅད་དུ། །རིས་མེད་བསྟན་ལ་གུས་པ་ལྷུར་བྱེད་ཅིང་། །ཚུལ་ལྡན་ཚངས་པར་སྤྱོད་པའི་སྐལ་ཐོབ་ནས། །མདོ་སྔགས་དམ་ཆོས་རྒྱ་མཚོར་ལོངས་སྤྱོད་ཤོག །ཁྱད་པར་ཚེ་
འདིའི་ཕུན་ཚོགས་བདེ་འབྱོར་གྱིས། །བསླུ་བར་ནུས་མིན་འཆིང་བ་ཡོངས་སྤངས་ཏེ། །རྒྱལ་བས་རབ་བསྔགས་དབེན་པའི་རི་ངོགས་སུ། །དལ་འབྱོར་དོན་ཡོད་བྱེད་ལ་གེགས་མེད་ཤོག །གནས་སྐབས་ཚེ་
དང་ཚུལ་ཁྲིམས་བསྒྲུབ་པར་བཅས། །མཐར་ཕྱིན་ཀ་དག་ལྷུན་གྲུབ་ཉེ་ལམ་གྱིས། །འཇའ་ལུས་འོད་ཕུང་ཆེན་པོར་ཡོངས་གྲོལ་ཏེ། །འགྲོ་ཀུན་གྲོལ་བའི་ཤིང་རྟ་བཟང་པོར་ཤོག །དེ་ལྟར་འཕགས་པ་ཐུགས་རྗེ་ཆེན་པོའི་

༄༅། །དཀྱིལ་འཁོར་གྱི་ཆོ་གའི་རྣམ་ངེས་རིན་ཆེན་ཕྲེང་བ་ཞེས་བྱ་བ་འདི་ཡང་རྩོམ་པར་འདོད་པའི་རྒྱུ་ཡོད་པའི་སྟེང་། ཉེ་བར་གནས་པའི་གོ་རེ་ལོང་དགེ་སློང་དོན་ལྡན་དང་། འདུས་སྡེའི་དབུ་མཛད་བློ་གསལ་གཉིས་ཀྱིས་རིང་མོ་ནས་
བསྐུལ་བ་དང་། ཁྱད་པར་དགེ་སློང་འཚོ་བྱེད་སྨན་མཆོག་གིས་ཉེ་བར་བསྐུལ་ཞིང་ཡི་གེའི་རྐྱེན་སྦྱར་བ་ལ་བརྟེན་ནས་ཐུབ་བསྟན་རྡོ་རྗེ་བྲག་གི་ཆོས་སྨྲ་བའི་དགེ་སློང་པདྨ་འཕྲིན་ལས་ཀྱིས། དོན་གྲུབ་ཀྱི་ལོ་ས་ག་ཟླ་བའི་དཀར་ཕྱོགས་ཀྱི་ཚེས་དགེ་བར་རང་གནས་
ཐུབ་བསྟན་གྱི་གཙུག་ལག་ཁང་དུ་སྦྱར་བ་འདིས་ཀྱང་། སྔ་འགྱུར་བཀའ་གཏེར་གྱི་བསྟན་པ་རིན་པོ་ཆེ་ཕྱོགས་དུས་གནས་སྐབས་ཐམས་ཅད་དུ་དར་ཞིང་རྒྱས་པའི་རྒྱུར་གྱུར་ཅིག །སརྦ་མངྒ་ལཾ། དགེ་ལེགས་འཕེལ།།